Πρωτοφανές ξέσπασμα από τον Ντόναλντ Τραμπ στο Twitter. Απειλεί ανοιχτά την Τουρκία του Ερντογάν με δύο tweets που μοιάζουν με… ψεύτικα. Αποθεώνει τον εαυτό του και στέλνει ξεκάθαρα μηνύματα μετά τις ραγδαίες εξελίξεις. Δείτε τις δύο αδιανόητες αναρτήσεις. Την ίδια ώρα, αμερικανοί γερουσιαστές απειλούν την Άγκυρα με αναστολή της συμμετοχής της στο NATO εάν επιτεθεί εναντίον των Κούρδων. Αξιωματούχος του Στέιτ Ντιπάρτμεντ λέει ότι η σχεδιαζόμενη τουρκική εισβολή στη Συρία είναι “πολύ κακή ιδέα”!

Διαβάζει κανείς τα δύο πιο πρόσφατα tweets που έχουν αναρτηθεί στον λογαριασμό του αμερικανού Προέδρου, Ντόναλντ Τραμπ και πραγματικά απορεί αν ο λογαριασμός του έχει “χακαριστεί”.

Διότι είναι δύσκολο να πιστέψει κανείς πως ένας αμερικανός Πρόεδρος, ακόμη και ο Ντόναλντ Τραμπ, θα μπορούσε να μιλά κατά αυτό τον τρόπο.

Αφενός… αποθεώνει τον εαυτό του, σε μια αποστροφή που πραγματικά… θυμίζει τρολ. Αφετέρου απειλεί ανοιχτά την Τουρκία πως θα την καταστρέψει ολοσχερώς, αν κάνει οτιδήποτε που κατά την “σπουδαία και απαράμιλλη σοφία του” (!) όπως χαρακτηριστικά λέει, θεωρηθεί εκτός ορίων.

Πρόκειται για δύο tweets που δεν θα προκαλούσε καμία έκπληξη αν τελικά γινόταν γνωστό πως είναι… fake. Κι όμως, τουλάχιστον προς το παρόν, κάτι τέτοιο δεν μοιάζει να ισχύει.

Αναλυτικά ο Τραμπ αναφέρει στα tweets

“Όπως έχω πει ξεκάθαρα στο παρελθόν, και απλά για να το επαναλάβω, αν η Τουρκία κάνει οτιδήποτε το οποίο κατά την σπουδαία και απαράμιλλη σοφία μου, θεωρηθεί εκτός ορίων, θα καταστρέψω ολοσχερώς και θα εξαλείψω την οικονομία της Τουρκίας (το έκανα ξανά στο παρελθόν!).

Πρέπει μαζί με την Ευρώπη και άλλους να έχουν το νου τους στους αιχμαλώτους μαχητές του ISIS και τις οικογένειές τους. Οι ΗΠΑ έκαναν πολλά περισσότερα από όσα θα περίμενε κανείς, συμπεριλαμβανομένης και της αιχμαλωσίας του 100% του Ισλαμικού Κράτους. Είναι ώρα τώρα και για άλλους στην περιοχή, κάποιοι με μεγάλο πλούτο, να προστατεύσουν τα ίδια τους τα εδάφη. ΟΙ ΗΠΑ ΕΙΝΑΙ ΣΠΟΥΔΑΙΕΣ”.

Δείτε τα

As I have stated strongly before, and just to reiterate, if Turkey does anything that I, in my great and unmatched wisdom, consider to be off limits, I will totally destroy and obliterate the Economy of Turkey (I’ve done before!). They must, with Europe and others, watch over… — Donald J. Trump (@realDonaldTrump) October 7, 2019

….the captured ISIS fighters and families. The U.S. has done far more than anyone could have ever expected, including the capture of 100% of the ISIS Caliphate. It is time now for others in the region, some of great wealth, to protect their own territory. THE USA IS GREAT! — Donald J. Trump (@realDonaldTrump) October 7, 2019

Αλλάζει γνώμη ο Τραμπ;

Οι αναφορές του Τραμπ έχουν να κάνουν φυσικά με το “ελεύθερο” που έδωσε ο Πλανητάρχης στον Ερντογάν να “μπει” στην Συρία… Η απόσυρση των στρατευμάτων, που ανακοινώθηκε αργά χθες από τον Λευκό Οίκο, έχει επικριθεί έντονα και από Δημοκρατικούς και από Ρεπουμπλικανούς βουλευτές , καθώς εγείρει ανησυχίες ότι ανοίγει τον δρόμο για μια τουρκική εισβολή στη βορειοανατολική Συρία και επίθεση ενάντια στις κουρδικές δυνάμεις, συμμάχους της Ουάσινγκτον. Κάτι που πλέον, αναφέρουν αναλυτές, ίσως και να δείχνει πως ο Τραμπ ενδέχεται να άλλαξε γνώμη. Ή να είναι πια αποφασισμένος να κάνει… ένα βήμα πίσω σχετικά με την “άδεια” που έδωσε στον Τούρκο πρόεδρο να προχωρήσει στην “εκκαθάριση” της περιοχής.

Βέβαια μπορεί και απλά να σημαίνει πως… στέλνει απλά μηνύματα στον Ερντογάν για να μην “παρεκτραπεί” με οποιοδήποτε τρόπο. Όπως και να έχει, οι επόμενες ώρες είναι κρίσιμες, με όλο τον κόσμο να κάθεται σε… αναμμένα κάρβουνα για τις εξελίξεις.

“Είστε μόνοι σας” το μήνυμα του Πενταγώνου στην Τουρκία!

Οι ΗΠΑ δεν εγκρίνουν τη σχεδιαζόμενη επίθεση της Τουρκίας στη βόρεια Συρία και ο αμερικανικός στρατός δεν θα την υποστηρίξει με κανέναν τρόπο. Αυτό έγινε σήμερα γνωστό από το Πεντάγωνο, που κράτησε αποστάσεις από μια επιχείρηση απειλητική για τους Κούρδους μαχητές της Συρίας.

«Το υπουργείο Άμυνας το κατέστησε σαφές στην Τουρκία, όπως και ο πρόεδρος, ότι δεν επιδοκιμάζουμε μια τουρκική επιχείρηση στη βόρεια Συρία. Οι αμερικανικές ένοπλες δυνάμεις δεν θα στηρίξουν ούτε θα εμπλακούν σε οποιαδήποτε τέτοια επιχείρηση», υπογράμμισε ο εκπρόσωπος Τύπου του Πενταγώνου Τζόναθαν Χόφμαν.

Ο υπουργός Άμυνας των ΗΠΑ Μαρκ Έσπερ και ο αρχηγός του γενικού επιτελείου Ενόπλων Δυνάμεων στρατηγός Μαρκ Μίλεϊ είπαν στους «Τούρκους ομολόγους τους ότι η μονομερής δράση δημιουργεί σοβαρούς κινδύνους για την Τουρκία», επισήμανε ο Χόφμαν.

Αμερικανοί γερουσιαστές απειλούν την Άγκυρα με αναστολή της συμμετοχής της στο NATO εάν επιτεθεί εναντίον των Κούρδων

Εν τω μεταξύ, η αμερικανική Γερουσία θα επιδιώξει να επιβάλει κυρώσεις σε βάρος της Τουρκίας ακόμα και να προχωρήσει στην αναστολή της συμμετοχής της από το ΝΑΤΟ, εάν η Άγκυρα εισβάλει στη βορειοανατολική Συρία και επιτεθεί εναντίον των κουρδικών δυνάμεων, δήλωσε σήμερα ο γερουσιαστής Λίντσεϊ Γκρέιαμ.

«Θα εισαγάγουμε δικομματικές κυρώσεις σε βάρος της Τουρκίας, εάν εισβάλει στη Συρία και θα ζητήσουμε την αναστολή της συμμετοχής της στο ΝΑΤΟ, εάν επιτεθεί εναντίον των κουρδικών δυνάμεων, που βοήθησαν τις ΗΠΑ να καταστρέψει το χαλιφάτο του Ισλαμικού Κράτους», έγραψε ο Γκρέιαμ σε ένα μήνυμά του στο Twitter.

Ο Ρεπουμπλικανός γερουσιαστής, ένα γεράκι και στενός σύμμαχος του Τραμπ, εξήγησε ότι εργάζεται με τον γερουσιαστή του Δημοκρατικού Κόμματος Κρις βαν Χόλεν επί του νομοσχεδίου και ελπίζει για μια πλειοψηφία, επαρκή για να αντιμετωπίσει ένα προεδρικό βέτο.

«Το Κογκρέσο πρέπει να το καταστήσει σαφές ότι η Τουρκία θα πληρώσει βαρύ τίμημα εάν επιτεθεί στους Κούρδους της Συρίας» τόνισε ο Κρις βαν Χόλεν, καταγγέλλοντας την «απόφαση του Τραμπ να προδώσει» τους Κούρδους.

Μέλη και των δύο κομμάτων κατακεραύνωσαν την απόφαση του Αμερικανού προέδρου να επιτρέψει στην Τουρκία να εισβάλει στη βόρεια Συρία και να επιτεθεί στις κουρδικές δυνάμεις, που υπήρξαν ο βασικός εταίρος της Ουάσινγκτον στη μάχη εναντίον εναντίον του Ισλαμικού Κράτους.

Ο Ρεπουμπλικανός Μιτ Ρόμνεϊ προειδοποίησε ότι η απόφαση θα θεωρηθεί ως «προδοσία» των Κούρδων και η Ουάσινγκτον ως ένας «αναξιόπιστος σύμμαχος».

Μια… πολύ κακή ιδέα, ο Ερντογάν και ο Τραμπ

Την ίδια ώρα, ένας υψηλόβαθμος αξιωματούχος του Στέιτ Ντιπάρτμεντ ανέφερε πως οι ΗΠΑ δεν υποστηρίζουν τη σχεδιαζόμενη στρατιωτική εισβολή από την Τουρκία στη βορειοανατολική Συρία «υπό οποιαδήποτε μορφή», καθώς αυτή δεν θα κάνει την περιοχή ασφαλέστερη έναντι των απειλών της οργάνωσης Ισλαμικό Κράτος.

«Είναι μια πολύ κακή ιδέα» είπε ο αξιωματούχος του αμερικανικού υπουργείου Εξωτερικών, ενώ έκανε δηλώσεις σε δημοσιογράφους, προσθέτοντας ότι το σχέδιο της Άγκυρας να επανεγκαταστήσει εκατομμύρια Σύρους πρόσφυγες πίσω στη βορειοανατολική Συρία είναι «ίσως η πιο τρελή ιδέα που έχω ποτέ ακούσει».

Ο ίδιος σημείωσε πως η Ουάσινγκτον απέσυρε μονάχα έναν μικρό αριθμό στρατευμάτων και συνεχίζει να ελέγχει τον εναέριο χώρο πάνω από τη βορειοανατολική Συρία.